Polisiebeamptes wil glo foto's op Facebook sit na aanranding | Maroela Media
Polisiebeamptes wil glo foto's op Facebook sit na aanranding
'n Joernalis is glo deur polisiebeamptes aangehou nadat hy hulle afgeneem het terwyl hulle glo foto's van 'n beseerde man geneem het.
Die joernalis van die Daily Sun is glo by die Nyanga-polisiestasie naby Philippi in die Wes-Kaap aangehou. Hy het glo polisiebeamptes afgeneem terwyl hulle foto's geneem het van 'n man wat ernstig beseer is ná hy deur ontstoke inwoners in Philippi aangerand en aan die brand gesteek is. Die polisiebeamptes het glo gesê hulle gaan die foto's op Facebook laai. Die beamptes het glo gesien die joernalis neem hulle af waarna hulle hom na die polisiestasie geneem het en glo gedreig het om foto's van sy kamera af te vee en daarop beslag te lê. Die beamptes het glo ook gedreig om hom in hegtenis te neem vir poging tot moord maar hy is later vrygelaat. Die polisie kon nie vir kommentaar bereik word nie. Dan Plato, LUR vir gemeenskapsveiligheid in die Wes-Kaap, het die onafhanklike polisie-ondersoekdirektoraat (Opod) glo reeds versoek om die voorval te ondersoek.
Die Suid-Afrikaanse Nasionale Redakteursforum (Sanef) het intussen sy skok oor die voorval uitgespreek. "Die gedrag deur beamptes van die Suid-Afrikaanse Polisiediens is totaal onaanvaarbaar," het Adriaan Basson, voorsitter van Sanef, in 'n verklaring gesê.